# Connie Imboden

### A Wikipédiából, a szabad lexikonból.

Connie Imboden (El Paso, 1953) amerikai fotóművész.

## [szerkesztés] Élete

El Pasóban született (Texas, Amerikai Egyesült Államok), gyermekkorát Baltimore külvárosában, Ruxtonban (Maryland) töltötte. Apja pszichiáterként dolgozott a John Hopkins Kórházban. Középiskolai tanulmányai alatt anyja bátorítására beiratkozott egy nyári fotótanfolyamra.

- 1971-1973: a baltimore-i képzőművészeti főiskola, a Maryland Institute College of Art hallgatója.
- 1977-1978: a Towson Állami Egyetemen folytatta tanulmányait festészet és művészettörténet szakon.
- 1986-1988: a Delaware Egyetemen tanult, többek között Minor White irányításával.

Jelenleg Baltimore-ban él és a Maryland Institute College of Art-ban tanít fényképészetet.

## [szerkesztés] Művészete

Minor White-on kívül nagy hatást gyakoroltak rá Diane Arbus, Ruth Bernhard, Joel-Peter Witkin fényképei, továbbá Francis Bacon, Edward Munch és Francisco Goya festményei.

A 80-as években kezdett el a vízben fényképezni, bár nem esztétikai vagy technikai megfontolásból, hanem gyermekkora óta fennálló vízfóbiája legyőzésének érdekében. Imboden saját bevallása szerint, mindig is félt a víztől, abnormális irtózását még jobban fokozta gyermekkorában gyakran visszatérő rémálma, amely során egy mindent elborító hatalmas sötét víztömegben megfulladt. Ez a régi rémálom hirtelen visszatért 1986-ban, amikor az emberi testek vízben való visszatükröződését kezdte fényképezni, majd teljesen eltűnt és azóta se tért vissza. Fóbiája legyőzésének érdekében fokozatosan szoktatta magát a vízhez, először csak vízzel teli fürdőkádak és pocsolyák szolgáltak víztükörként képeihez; majd beszerzett egy gyerekmedencét, amely feketére festett aljának köszönhetően tökéletes tükörként verte vissza a benne lebegő testeket. De mivel a gyerekmedence nem volt elég mély a víz alatti fényképezéshez, végül fekete kőből építtetett magának egy úszómedencét.

A medencében való éjszakai fotózás során három felfedezésre váró szintet különített el egymástól: a víz felszíne feletti és alatti, továbbá a vízfelszíni visszatükröződéseket. A kezdeti korszakában, ami 1986-tól 1998-ig tartott, főként női testeket fényképezett, azoknak a vízben való visszatükröződését, eltorzulását.

A 90-es évek vége óta stílusa radikális változáson megy át: képei új (néha felkavaró) tartalmi elemekkel, mély érzelmi jelentéssel töltődnek fel; ezt a periódusát Connie Imboden a „lélek sötét éjszakájának“ nevezi. Nyáron a medencében lebegő testeket fényképezi, télen pedig a stúdiójában felállított tükrökkel kísérletezik. Egyre inkább beleavatkozik a visszatükröződések milyenségbe is. Például olajat ken a tükör felszínére, széttört vagy töredezett tükröt használ a fényképezéshez, s így még drasztikusabban eltorzítja modelljei testét, minek következtében egyes képsorozatai már az absztrakció felé hajlanak.

Connie Imboden fényképeit több országban is kiállították már: Costa Ricán, Angliában, Finnországban, Franciaországban, Németországban, Olaszországban, Puerto Ricóban, Spanyolországban, Venezuelában és az Egyesült Államokban.

Első fotóalbuma, az Out of Darkness, 1993-ban elnyerte a svájci Ezüst Medált, amelyet a világ legszebb könyveinek ítélnek oda.

## [szerkesztés] Fotóalbumok

- Out of Darkness, FotoFolio, Párizs, 1992.
- Intr A) Uter (us), Gomez Gallery, Baltimore, 1998. (katalógus)
- Beauty of Darkness, Customs & Limited Editions, 1999.
- The Raw Seduction of Flesh, Silver Arts, London, 1999.
- Piercing Illusions, Foto Book Press, New York, 2001.
- Imboden Photographs, 2003. (katalógus)

## [szerkesztés] Külső hivatkozások

- Connie Imboden hivatalos honlapja
- Baltimore City Paper, 2000. május 17.
- Baltimore Chronicle, 2002. március 2.
- Baltimore City Paper, 2003. december 3.

A lap eredeti címe "http://hu.wikipedia.org../../../c/o/n/Connie_Imboden_d438.html"

Kategóriák: Fotográfusok | Művészek

##### Views

- Szócikk
- Vitalap
- Aktuális változat

##### Keresés